«Qavqaz-2016» ögrenüvlerinde cenk alıp barılması alışqanlıqları işlep baqılacaq – Rusiye Mudafaa nazirligi
05 sentâbr 2016, 15:30
Sentâbr 5-te, bazarertesi künü Rusiye Cenübiy arbiy okrug (CAO) toprağında «Qavqaz-2016» taqım-ştab strategik ögrenüvleri başlandı. Rusiye Federatsiyası Mudafaa nazirligi matbuat hızmetiniñ bildirgenine binaen, ögrenüvler 2016 senesi taqım-ştab, mahsus ögrenüvler, arbiy idare organları idmanları, ordunıñ (quvetlerniñ) arbiy azırlığını apansız teşkerüv kompleksiniñ yekünleyici basamağı ola.
«Ögrenüvler çerçivesinde orduğa (quvetlerge) yolbaşçılıq etüv boyunca arbiy idare organlarınıñ azırlıq seviyesi teşkerilecek, bunen beraber, komandanlar ve ştablarğa arbiy faaliyetni planlaştıruv, azırlav ve alıp barma boyunca ameliyat berilecek», – dep aytıla rusiyeli arbiy müessiseniñ beyanatında.
Ukrain istihbaratınıñ malümatına binaen, «Qavqaz-2016» ögrenüvleri çerçivesinde Cenübiy arbiy okrugı ordusınıñ operativ çıqması ve onıñ Ğarbiy ve Orta arbiy okruglarnıñ ava, topraq ve yüksekmobil komponentleri vastasınen çoqlaştırılması yapıla.